Ir-Regolament tal-kummissjoni (KE) Nru 1225/1999
tas-27 ta’ Mejju 1999
dwar id-definizzjonijiet tal-karatteristiċi għall-istatistika tas-servizzi ta’ l-assigurazzjoni
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta’ l-20 ta’ Diċembru 1996 dwar l-istatistiċi strutturali tan-negozju [1], kif emendat l-aħħar bir-Regolament (KE, Euratom) Nru 410/98 [2], u b’mod partikolari l-Artikolu 12 (iii) tiegħu,
(1) Billi r-Regolament tal-Kunsill (KE, Euratom) Nru 58/97 stabbilixxa qafas komuni għall-produzzjoni ta’ statistika tal-Komunità dwar l-istruttura, l-attività, ir-rendiment u l-kompetittività tas-settur ta’ l-assigurazzjoni fil-Komunità;
(2) Billi huwa meħtieġ li jiġi implimentat sett ta’ definizzjonijiet għall-karatteristiċi ta’ l-istatistika tas-servizzi ta’ l-assigurazzjoni;
(3) Billi l-miżuri li jipprovdi għalihom dan ir-Regolament huma bi qbil ma "l-opinjoni tal-Kumitat tal-Programm ta’ l-Istatistika,"
ADOTTAT DAN IR-REGOLAMENT:
Artikolu 1
1. karatteristiċi msemmija fl-Artikolu 4 tar-Regolament (KE, Euratom) Nru 58/97 huma definiti fl-Anness ta’ dan ir-Regolament.
2. F’dawn id-definizzjonijet, ir-referenzi għal kontijiet tal-kumpanniji jużaw l-intestaturi stabbiliti fl-Artikolu 6 (karta tal-bilanċ), l-Artikolu 34 (kont tal-qligħ u t-telf) jew l-Artikolu 63 (noti fuq il-kontijiet) tad-Direttiva tal-Kunsill 91/674/KEE [3] dwar il-kontijiet annwali u l-kontijiet ikkonsolidati ta’ l-intrapriżi ta’ l-assigurazzjoni.
Artikolu 2
1. L-Istati Membri għandhom japplikaw dawn id-definizzjonijiet għall-karatteristiċi ta’ lista A elenkati f’punt 3, Sezzjoni 4 ta’ Anness 5 tar-Regolament (KE, Euratom) Nru 58/97 għas-sena ta’ referenza 1999 u għas-snin ta’ wara u għall-karatteristiċi ta’ lista B elenkati fil-punt 4, Sezzjoni 4 ta’ Anness 5 tar-Regolament imsemmi għas-sena ta’ referenza 2003 u għas-snin ta’ wara.
2. L-Istati Membri għandhom japplikaw ukoll dawn id-definizzjonijiet għall-karatteristiċi ta’ lista A għas-snin ta’ referenza 1996, 1997 u 1998 fejn dawn jikkorrispondu għal prattiċi nazzjonali eżistenti u għall-karatteristiċi ta’ lista B għas-snin ta’ referenza 2000, 2001 u 2002 fejn dawn jikkorrispondu għal prattiċi nazzjonali eżistenti.
Artikolu 3
Dan ir-Regolament għandu jidħol fis-seħħ fl-20 ġurnata wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Mejju 1999.